
A hazai szakképzés helyzete/ Adalékok a „Közgazdasági tárgyak oktatása a középfokú képzésben” témájú felmérés előkészítéséhez

A dolgozat ötletét a Budapesti Corvinus Egyetem Statisztika Tanszéke által a 2011/2012-es őszi félévben indított kutatószeminárium adta, amelyen magam is részt vettem. A kutatószeminárium hosszú távú célja egy országos felmérés elkészítése a közgazdasági szakközépiskolákban, a célból, hogy felmérjük a közgazdasági jellegű tárgyak oktatása során felmerülő problémákat. Ennek eredményeit felhasználva az egyetem a tanárképzésben, és a szakmai anyagok, tankönyvek fejlesztésében is hathatósabb segítséget tudna nyújtani. A dolgozat első felében egy általános helyzetképet kívánok adni a hazai szakképzés folyamatairól, ezzel megteremtve a kontextust a későbbi országos felmérés számára. A dolgozat második felében egy választott iskolában készített interjúk eredményeit ismertetem. Az interjúk a későbbi országos szinten is vizsgálandó előzetes kérdésekre, feltevésekre fókuszáltak, eredményei pedig a végleges kérdőív összeállításához is hozzájárulhatnak.



